Brønshøj pillede brodden af favoritterne FC Helsingør, da Alexander Lazarevic nettede to gange i Hvepsenes 2-1-sejr. Det var FCH's første nederlag i sæsonen.

FC Helsingør var nok engang favoritter, da nedrykkerne gæstede Brønshøj i Utterslev Mose lørdag eftermiddag i 2. divisions gruppe 1.

Men værterne var på ingen måder gæstfri, for efter kun to minutter bragte Alexander Lazarevic Brønshøj foran, da han flot tæmmede bolden og lagde bolden i kassen til 1-0.

Siden fulgte en første halvleg med chancer til begge hold, hvor særligt Jeppe Kjær var i hopla for FC Helsingør, men den tidligere Superliga-angriber fik ikke puttet bolden i kassen.

Det gjorde han til gengæld efter en times spil, da Kjær fik passeret den velspillende Brønshøj-keeper Oliver Korch med et langskud.

Kampen var efter udligningen lige, indtil Lazarevic igen kom på måltavlen. Denne gang efter et hjørnespark, hvor Lazarevic kom fri og headede 2-1-føringen i kassen.

Til slut pressede Helsingør hårdt på, men det skulle ikke lykkes for gæsterne, som dermed kunne indkassere sæsonens første nederlag.

Dermed er Helsingør på 19 point efter otte kampe, mens Brønshøj har 12 point.

Andetsteds spillede B93 og Skovshoved 0-0 i et bundopgør i gruppen.